
מבוא
גילוי נאות
איני חושב את עצמי לאיש צבא מקצועי, זאת מהטעם שמעולם לא שרתתי, ולו גם יום אחד, כאיש קבע והקורס הצבאי ה'גבוה' ביותר שהשתתפתי בו היה קורס מפקדי פלוגות בשנת 1960.
את כל 55 שנות שירותי בצה"ל -  החל מגיוסי בשנת 1951 ועד לשחרורי כקצין בדימוס בשנת 2006 -  עשיתי כחייל סדיר וכאיש מילואים. את כל שירות המילואים שלי שרתתי כמפקד לוחם, כולל -  בין כל השאר -  השתתפות במלחמות ישראל שהתרחשו ממלחמת 'קדש' ב-1956 ועד למלחמת 'לבנון הראשונה' ב-1982, את עיקרו של זמן זה שרתתי כאיש מילואים בצנחנים. בתקופת השירות יצא שנקלעתי ל'חוד החנית' של הלחימה שהתרחשה בה, מציאות שהביאה אותי להשתתף באופן אישי בכמה מהאירועים הצבאיים המכריעים  שקרו בתקופה.
את הכשרתי הצבאית קלטתי מעצם ההשתתפות בפועל בשירות הצבאי, זאת הרבה בזכותם של מפקדי הישירים. החשובים בהם בעיני היו המפקד שלי כמדריך בקורס קצינים -  תא"ל אהרון דוידי ז"ל, והאלוף אריק שרון ז"ל -   המח"ט הראשון שלי ומפקדי במלחמת יום הכיפורים. שניהם נחשבים בעיני כשייכים לקבוצת הגדולים מבין מפקדי השדה שקמו לעם ישראל. 
את התודה העיקרית לאפשרות להימנות על קבוצת המפקדים הבכירים יותר אני חייב לשני 'מורי ורבותי' בתורה הצבאית -  רא"ל מוטה גור ז"ל והאלוף דני מט ז"ל. מוטה היה המח"ט שלי ממועד הקמת חטיבת הצנחנים במילואים 55, בה הוא החליט, משום מה, לשנות את מסלול שירותי הצבאי ולהסב אותי מהתפקיד של מפקד פלוגה במילואים לתפקיד של קצין מודיעין חטיבתי. במהלך ההנחיה שלו כיצד מבצעים זאת ועוד יותר כתוצא מהשתתפותי -  לאחר של כ-6 חודשים -  בלחימה לשחרור ירושלים כקמ"ן שלו. במלחמה זאת למדתי ממוטה שיעור 'לכל החיים' בתכנון וניהול של 'קרב היתקלות' חטיבתי, אצל מוטה רכשתי את עיקר השכלתי כקצין מטה קרבי, לימוד זה נמשך עוד כ-4 שנים בהן המשכתי לשרת תחת פיקודו. דני היה המג"ד המשמעותי ביותר שלי בצנחנים, בכפיפות לפיקודו המשכתי לשרת פרקים ארוכים מתוך המסלול הצבאי שלי. דני הוא האחראי למסלול הקידום שלי כמפקד, זאת החל מהמינוי כמפקד פלוגה בגדוד 28 ב-1960 ובהמשך לתפקיד של מג"ד במלחמת ההתשה. אחר כך הוא מינה אותי כסמח"ט שלו בחטיבה 55 במלחמת יוה"כ ובכך זכיתי להשתתף בתקופת השירות המשמעותית ביותר שלי. דני היה והינו איש המופת הצבאי שלי כמפקד לוחם, הוא האחראי להיותי שייך לקבוצת העילית בעיני של מפקדי הצנחנים במילואים. 
יחד עם שניהם זכיתי לרגעי השיא בחוויה הצבאית שלי -  עם מוטה, כתף אל כתף בהובלת חפ"ק חטיבה 55 בהסתערות כראשונים על 'הר הבית' במלחמת 'ששת הימים'. לימים דני הציב אותי כקצין הקישור האישי שלו, ב'דבוקת' ששת הסירות הראשונות שצלחו את התעלה. אני מעריך שקיבלתי ממנו את התפקיד על מנת שאשמש 'כמבוגר האחראי' מטעמו שילווה את הרגעים הקריטיים של ההחפה בגדה המערבית של התעלה, אל מול הנעלם מאתנו.
מסלול השירות שלי בצה"ל 
המעיין באתר יוכל ללמוד את המסלול הזה במלואו, זאת במדור 'קורות החיים – דגש צבאי' הכלול בתפריט 'אודות', וכן מהאמור במספר מסמכים שכללתי במדור 'מורשת קרב' בתפריט ה'מאמרים'.
פעילות כיועץ ללוגיסטיקה צבאית
קיבלתי על עצמי את התפקיד לשמש כיועץ המתמחה בלוגיסטיקה צבאית כתוצאה מהניסיון שצברתי -  במהלך פעילותי בשני המסלולים המקבילים הראשיים של חיי המבוגרים -  האזרחי והצבאי, זאת בשני המרכיבים הבאים של מהלך זה:
· ראשית, שירות של 9 שנים כמפקד אגד תחזוקה באוגדה משוריינת, שירות שכלל גם את ההתנסות -  שלא רבים ממפקדי האגדים זכו לה -  של פיקוד על האגד במלחמה ('מלחמת לבנון הראשונה'). הלקחים ובמידה לא פחותה התסכול אותו חוויתי במלחמה זאת -  מלחמה שאופיינה ע"י 'קללת השפע' הלוגיסטי:
יותר מדי לחימה חסרת הבנה מצד קברניטיה על כך שהלוגיסטיקה הינה ה'נתיב הקריטי' בתכנון וניהול של מלחמה בת ימינו. יותר מדי כוחות על פחות מדי צירי תחזוקה. יותר מדי שינויים חפוזים מתכנית הבסיס של 'אורנים הגדולה', שהשתתפתי בגיבושה במשך כשנה לפני המלחמה, ועל פיה הכנתי את האגד ללחימה צפויה זאת. יותר מדי הקמת יחידות מאולתרות (כולל אוגדה) ללא מטה לוגיסטי. 
כל אלה ביחד גרמו למופע של 'מחנק' לוגיסטי שאפיין את המלחמה הזאת, מחנק שלא אפשר לשפע האמל"ח הלוגיסטי שהיה בה לתמוך כראוי ביחידות הלוחמות בהלימה לנדרש להן לצורך ניהול לחימתן. התנסות זאת דחפה אותי לרצון לתרום גם להפקת לקחי העל משירותי במערך הלוגיסטי - 'האפור' לכאורה -  אותו אני מחשיב לאתגרי ולמורכב ביותר בכל המסלול הצבאי שלי.
· ושנית, ניסיוני כיועץ לניהול שהיה כבר 'בשל' בתקופה בה קיבלתי על עצמי את תפקיד היועץ גם בתחום הלוגיסטיקה הצבאית (ראה מסמך על הניסיון שלי בייעוץ אזרחי במדור המקביל בתפריט 'מאמרים').
ויותר מכל אלה פניתי לייעוץ בתחום הלוגיסטיקה הצבאית כתוצאה מהאמון שנתנו בי מפקדי במערך הלוגיסטי אשר שלבו אותי בתהליכי החשיבה הלוגיסטית הבכירה בצה"ל . 
להלן תיאור של 4 עבודות ייעוץ מרכזיות שבוצעו על ידי עבור צה"ל ומשרד הביטחון. בחרתי בהן מאחר ואני חושב שיש בהן תרומה מסוימת ברת קיימא לעיצוב התפקוד הלוגיסטי של צה"ל כיום.


1. מערכת הובלה ושינוע -  'מגבה נע' -  בדיקת היתכנות
עבודה זאת בוצעה עבור מפקדת קצין תחזוקה ראשי של צה"ל (1984). העבודה התבססה על לקחי מלחמת לבנון הראשונה. 
הרקע להזמנת העבודה
במשך עשרות שנים נשען סבב האספקה הראשי של התחמושת והדלק שתמך בלחימת השדה בצה"ל (בעיקר לשריון ולארטילריה) על הפעלת שדרות של משאיות, כאשר הטענתן בוצעה בבסיסים המטכ"ליים העורפיים, ופריקתן בעורף הכוח הלוחם. בצוע זה נשען על הפעלת מלגזות המטעינות מארזים בודדים של תחמושת על משאיות (בד"כ מדגם 'ריאו' המיושן) בבסיס העורפי, ושל פריקתן באותה שיטה בעורף הדרג הלוחם.
שיטה זאת הביאה למופעים הלוגיסטיים העיקריים שלהלן:
· הגדלה דרמטית במספר המשאיות הנדרשות לסד"כ של הצבא להובלת האספקה, כאשר לעיתים קרובות היא נשארה על המשאיות -  מטעינתם בבסיס העורפי ועד לפריקתן בעורף הכוחות הלוחמים. שיטה זאת גרמה, בין השאר, גם לעיכוב המשאיות למשכי זמן ארוכים (לפעמים של ימים) ועד לשחרורן להמשך פעילות במשימות הובלה אחרות.
· חשיפה לעיכובים מהותיים בביצועי הסבב, זאת כתוצאה מ'סתימת' זרימתו שלעיתים קרובות יצרה פקקי ענק בצירי התחזוקה הקדמיים, שלא יכלו להכיל את כמויות הענק של המשאיות המפעילות את סבב האספקה.
· בסבב אספקה רגיל יש לבצע לעיתים 2-3 'שינועי ביניים' של האספקה ממשאית למשאית -  ממשאיות מטכ"ליות גדולות למשאיות פיקודיות ולעיתים קרבות גם למשאיות של דרג א' של היחידות הלוחמות. שינועים אלה גרמו, בעיקר ביחידות השדה בהן הופעלו המלגזות בידי מפעילים לא מיומנים, לביצוע איטי של הפריקה וההטענה (עד למעלה משעה למשאית 10 טון) ולעיקוב נוסף בפינוי המשאיות להמשך פעילות.
התוצאה המצטברת משיטה זאת הייתה מגבלה קיצונית בתפוקות סבב האספקה, שהפך ל'מלכודת' ענק למשאיות הפועלות בו, זאת עד למצבים של חוסר אפשרות לוגיסטית בביצוע התמיכה הנדרשת לדרג הלוחם
מטרת הבדיקה
מטרת הבדיקה הייתה בחינת האפשרות, שפותחה לראשונה באוג' 90 לאחר מלחמת לבנון הראשונה (ע"י מפקד האוגדה תא"ל יודק'ה פלד ביחד איתי), להפעיל את סבב האספקה הצבאי בשיטת השינוע של 'מגבה נע' (רמ"סע), בה מפרידים בין המשאית למשטח המטען. המטען מועמס על משטח הניתן לפריקה מהירה ולהשהיה בשטח עד לקליטתו ע"י הדרג הלוחם ו/או להגעת שדרת אספקה של דרג יותר נמוך. ניתוק הקשר בין המטען למשאית המשנעת אותו מאפשר פוטנציאל להגדלה ענקית בהספק ובגמישות של סבב האספקה, זאת הן מההיבט של הניצול היעיל של המשאיות המופעלות במסגרתו והן בהגדלה מהותית בנפח שלו. סבב האספקה מפסיק לתפקד כ'מקשה אחת' מההעמסה בבסיס העורפי ועד לפריקה בעורף הדרג הלוחם, ועובר לשיטת אספקה הבנויה מחוליות עצמאיות נפרדות ומאד גמישות.
לדוגמא: משאית 10 טון שנפרקת בשיטת השינוע הנהוגה במהלך של כשעה, נפרקת בשטח בשיטת ה'מגבה נע' במשך כ-5 דקות ומיד לאחר הפריקה המשאית משוחררת להמשך פעילותה. המשטח עם מטען התספוקת ממתין בשטח עד לקידומו לכוח הלוחם באמצעות משאית/יות אחרות השייכות לחוליה עצמאית אחרת בשרשרת התספוקת.
תיאור המערכת
1. מרכיבי המערכת:
· רכב ייעודי -  מערכת שינוע ייחודית המותקנת על משאית רב מינוע.
· רכב מוביל -  משאית רב מינוע תקנית ביחידות השדה המותאמת לשינוע משטחים .
· משטח העמסה -  משטח אוניברסלי ללא דפנות, עליו ניתן להטעין סוגי תספוקת שונים במארזים סטנדרטיים (תחמושת, מזון, דלק, חלקי חילוף וכו').
2. להלן מרשם המתאר את פעולת מערכת מגבה נע:

התוצאות
בבדיקה בגישת 'חקר ביצועים' שנערכה להספקים הצפויים מהסבת השינוע למערכת ה'מגבה נע', הוערכה 'תוצאה מצטברת' שתוכל לגרום לעליה דרמטית ביעילות ובאפקטיביות של ביצוע הסבב -  בהשוואה לשיטת השינוע הקיימת -  המתבטאת בממדים הבאים:
· מספר המשאיות המושקעות בביצוע הסבב יכול להצטמצם בהיקף ניכר.
· תפוקתו הכוללת של הסבב מסוגלת לתמוך בהיקפי לחימה גדולים בהרבה.
· תוצאה נגזרת -  מהותית ביותר מבחינה לוגיסטית וכלכלית -  הינה האפשרות להקטין בצורה משמעותית את מלאי התחמושת, הדלק ופריטי אמל"ח אחרים, שאותם חייבים לספק לכוח הלוחם במהלך של מתארי לחימה צפויים שונים.
הבדיקה שבוצעה 
לבחינה של משמעויות שינוי שיטת ההובלה והשינוע הנ"ל גויסתי למילואים בתנאי קבע למשך חצי שנה, זאת במטרה לבצע 'בדיקת היתכנות' מקיפה של כדאיות ביצוע הסבת השיטה בהיקף של כלל צה"ל.
הבדיקה כללה את המרכיבים הבאים:
1. בדיקה טכנולוגית מקיפה של מערכת ההובלה והשינוע הרלבנטית ליישום השינוי, זאת בתנאי הפעלה סבירים ביחס לצה"ל. 
2. פיתוח תפישת הפעלה מקיפה בתנאים -  לוגיסטיים ומבצעיים, ההולמים את תרחישי הלחימה הצפויים של צה"ל.
3. בחינה מעשית של תפישת הפעלה זאת מול מספר תרחישי לחימה צפויה, זאת בהתאם לאילוצים הנקבעים ע"י מערך האחסנה של צה"ל.
4. הכנת 'דרישות מבצעיות' (דמ"צ) לאפיון הטכני של מערכת ה'מגבה נע'.
5. הערכת הישג צפוי של שינוי שיטת ההובלה והשינוע בהשוואה למצב קיים, זאת בממדים התפעוליים השונים של הישג זה. 
בסיום הבדיקה, שכללה התייחסות של הגורמים הרלבנטיים במערכי האחסון והתובלה השונים, הופק על ידי מסמך מסכם (תזכיר חת"ק 3-84) שכלל את הפרקים:
1. הפעלת מערכת 'מגבה נע' -  עקרונות, שיטה והישג צפוי.
2. תיאור טכני וארגוני של מערכת 'מגבה נע'.
3. מערכת 'מגבה נע' -  ניתוח אפשרויות הפעלה.
נספחים:
נספח א' -  דרישה מבצעית (דמ"צ) למערכת ההובלה והשינוע.
נספח ב' -  העתקי מסמכי עבודה (נמ"טים) שהוכנו לצורך בחינת המערכת ע"י מרכזי אג"א.
המסמך הוגש לקצין התחזוקה הראשי דאז -  תא"ל רמי דותן, ואושר על ידו להמשך פיתוח המערכת לצורך יישום מבצעי.


2. מערכת הובלה ושינוע -  'מגבה נע' -  פרויקט ניסוי מבצעי
עבודה זאת נעשתה על ידי כחלק מפעילותי כיועץ לוגיסטי לצה"ל ובוצעה במסגרת מפקדת קצין תחזוקה ראשי, זאת לפי הנחיית ר' אט"ל דאז -  אלוף אילן בירן (1991). 
הרקע להזמנת העבודה
1. העבודה בוצעה כשלב המשך לבדיקת ההיתכנות מ-1984 והסתמכה על מסקנותיה.
2. סביבת ההתייחסות הרלבנטית לביצוע הפרויקט (כפי שהוגדרה לצוות התכנון והליווי של הפרויקט): 
'במתארי הלחימה החזויים לצה"ל קיימת בעיה לוגיסטית של מתן התספוקת בכמות ובזמן הדרושים, כתוצאה מהסיבות הבאות:
· הרווית כוחות בתאי השטח.
· שינויים מהירים במצבי הלחימה,
· מצוקת שטחים וצירים המיועדים לפעילות לוגיסטית.
3. להלן תיאור 'מרחב השימושים' הלוגיסטי העיקרי בו אפשר לעשות שימוש במערכת ה'מגבה נע'.
· תחמושת -  בעיקר טנקים וארטילריה.
· נוזלים -  דלק ומים.
· חימוש -  חלפים, מכלולי בית מלאכה.
· אספקה -  מרכיבי תספוקת שונים ליחידות הלוחמות.
· מבנים -   ניוד מכולות  (מתקני קשר, חמ"לים, רפואיים וכד')
4. גורמים מעורבים עיקריים בפרויקט:
1) צוות תכנון והיגוי -  במסגרת ענף הנדסת ייצור וסקירה (הנ"י) של מפקדת קחת"ר. מפקד הענף -  סא"ל יצחק תמוז, ויועץ מקצועי -  אל"מ (מיל) אריק אכמון. הצוות ריכז את הטיפול בנושאים העיקריים שלהלן:
· הכנת אפיון ותקני הניסוי,
· הכנת דמ"צ למערכת השינוע.
· ריכוז כולל של ההכנות לביצוע הניסוי, לרבות -  פיתוח נהלי הפעלה, הפעלה של מערך סקירה ומדידה לניסוי, הפקת לקחים והצגה לגורמי מטכ"ל/אט"ל.
2) ליווי טכני -  בוצע ע"י הגורמים השונים של מפקדת קצין חימוש ראשי (מקחש"ר), כלל את המרכיבים העיקריים שלהלן:
· הכנת אפיון טכני לציוד הייעודי.
· ליווי מקצועי של ייצור מערכת השינוע הניסיונית.
· הפקת לקחים בתחום הטכני.
3) בה"ד 6 -  תכנון וניהול כולל של הניסוי בפועל.
4) מרכזי אט"ל -  השתתפות בתכנון ובביצוע הניסוי ובהפקת הלקחים.
5) חברת רפא"ל/מחצ"ב (חקר ביצועים) -  פיתוח סימולציה להשוואה בין שיטת השינוע הקיימת להסבה לשיטת ה'מגבה נע', ביצוע הסימולציה במהלך הניסוי והפקת דו"ח מסכם של תוצאותיה.
6) חברת 'זיטמן' -  ייצור המערכת לניסוי (5 יח'), הדרכה ותמיכה בהכנות ובעת ביצוע הניסוי.
ביצוע בפועל של הפרויקט
1. השלבים העיקריים של פרויקט הניסוי:
1) הכנות לניסוי -  ההכנות לניסוי כללו את המרכיבים הבאים:
· התכנון הכולל של הניסוי, לרבות -  זיהוי וקביעה של חלוקת העבודה בין הגורמים המעורבים.
· הכנת הדרישות המבצעיות (דמ"צ) למערכת ה'מגבה נע'.
· הכנת אופיון (מפרט) טכני למערכת.
· גיוס ההשתתפות של הגורמים המעורבים, לרבות בחירת חב' זיטמן כגורם המייצר את המערכות (באמצעות משרד הביטחון/מנה"ר).
· ייצור המערכות, לרבות בחינה בטיחותית ותפעולית ע"י גורמי מקחש"ר.
· פיתוח תו"ל הפעלה למערכת והכנות לוגיסטיות לביצוע בפועל של הניסוי.
· תכנון משותף עם בה"ד 6 של ביצוע הניסוי בפועל.
2) ביצוע בפועל של הניסוי -  בביצוע בפועל היו מעורבים הגורמים שלהלן:
· צוות התכנון וההיגוי -  גורם העל המנהל ומתאם את כל גורמי הביצוע של הניסוי.
· בה"ד 6 -  ביצע את הניסוי בפועל, במשך 3 ימים בשטח האימונים של 'חדיד'.
· רפא"ל/מחצ"ב -  ביצעו את הסימולציה במהלך הניסוי.
· בוצע תרגיל מסכם של הפעלת המערכת לגורמי צה"ל הרלבנטיים, בנוכחות ר' אט"ל דאז -  אלוף חגי שלום, ומפקדות החילות הלוגיסטיים.
קבילות הנחות היסוד לניסוי
1) הנחה א' -  יכולת שיפור ההספק של צינור התספוקת  בהיבט של כמות וזמן במעבר לשיטת ה'מגבה נע'.
· הוכח בסימולציה כי המעבר לשיטת ה'מגבה נע' מאפשר שיפור של עד 30% בהספק צינור התספוקת בהשוואה למתאר זהה בשיטה הקיימת.
· הוכח בסימולציה כי כמות כלי הרכב הזמינה לביצוע משימות הובלה בשיטת ה'מגבה נע' גדלה בשיעור ממוצע של כ- 35% בהשוואה למתאר זהה בשיטה הקיימת.
2) הנחה ב' -  שיפור ביכולת התגובה הלוגיסטית מול צרכים הנגרמים משינוי במצבי הלחימה והגדלת גמישות לוגיסטית.
· הוכח כי נוצר ממד חדש ביכולת  מערך התחזוקה לתת מענה לצרכי הלחימה.
לדוגמא בנושאים  שנבדקו בסימולציה (רשימה חלקית):
1. משך הזמן שבו כמות המלאי בגדוד ארטילרי, במצב צריכת תחמושת מוגברת, יורדת מתחת לסף קריטי נתון, גדול פי ארבע בשיטה הקיימת לעומת ביצוע באמצעות 'מגבה נע'.
2. נמצא שבפועל, כתוצאה מהפעלת שיטת ה'מגבה נע', ניתן להגדיל את רמת המלאי הזמינה בגדוד האספקה (גה"ס) ב-25%.
3) הנחה ג' -  בעקבות המעבר למערכת החדשה תגדל נצילות האמצעים הדרושים לביצוע סבבי התחמושת.
· הוכח בסימולציה כי קיימת הקטנה בכמות התספוקת שמושקעת ב'צינור' (סבב התספוקת מהטענה בבסיס ערפי עד לפריקה בעורף הדרג הלוחם) ברמה של 20-30% וכתוצאה מכך אפשרות לצבירתה בזמן יותר קצר ו/או הקטנה במלאים במחסנים.
הערה: יש להדגיש שהנחות הסימולציה היו שמרניות ביותר והתוצאות שהוסקו ממנה מוטות ל"רעת" שיטת ה'מגבה נע'.
סיכום מסקנות והמלצות 
1) חוברת סיכום -  הפקתה רוכזה ע"י צוות התכנון וההיגוי וכללה את הפרקים שלהלן:
· דו"ח מנהלים -  כלל ריכוז תמציתי של כל מרכיבי הניסוי כפי שתוארו לעיל.
· פרק א' -  כלל תיאור כללי של הניסוי, לרבות שלבי הניסוי, תיאור כללי של המהלכים והמגבלות שהתקיימו לגבי הביצוע בפועל.
· פרק ב' -  ניתוח השוואתי של 2 שיטות השינוע (הסימולציה), כלל תיאור המודל הטכנולוגי של הסימולציה, תיאור תרחישי הלחימה שנבדקו ופירוט מלא של מסקנות הסימולציה.
· פרק ג' -  סיכום ממצאי הניסוי בתחומיו השונים, לרבות בתחום הביצועים, בתחום הטכני ובתחום הפוטנציאל הלוגיסטי.
· ניספחים -  לחוברת סופחו נספחים רבים שכללו את כל ההיבטים של תיאור הניסוי ומסקנותיו (הופצו במלואם למספר מצומצם של נמעני התפוצה, וכל אחד מהם לגורמים הרלבנטיים לנספח).
2) ריכוז מסקנות עיקריות -  להלן תמצית של עיקרי המסקנות שהוסקו מפרויקט הניסוי המבצעי של מערכת המגבה נע:
1. המערכת מראה יתרונות בעלי עצמה הגלומים ביישומה כתחליף למערכת הקיימת.
2. המערכת יכולה לשפר ואולי אף לפתור סדרה של מגבלות קריטיות הקיימות כיום אל מול משימות התמיכה הלוגיסטית בלחימה, לפיכך מומלץ להמשיך בתכנית פיתוח ה'מגבה נע' לקראת הפעלתה כמערכת מבצעית, זאת בהיבטים הבאים:
· פיתוח תו"ל לוגיסטי -  פיתוח תפישת הפעלה של מערכת ה'מגבה נע' בכל מרחב השימושים הגלום בה.
· פיתוח טכני -  הפעלת מערכת פיתוח טכני לצורך התאמת המערכת ליישומים צבאיים, כולל מתן מענה מיטבי למרכיבי המערכת -  רכב ייעודי ומשטחי העמסה התואמים לסוגי הרכב השונים הקיימים בפוטנציאל ההובלה הצבאית.
· בדיקה כלכלית -  ביצוע בדיקה כלכלית בגישת עלות/תועלת במסגרתה תיבדק משמעות השיפור הלוגיסטי לעומת עלות ההסבה, זאת בעיקר בנושאי הנצילות של רמות המלאי והחיסכון בהפעלת כלי רכב מהפוטנציאל האזרחי בעת לחימה.
אחרית דבר
נושא השימוש בטכנולוגיה של שיטת ה'מגבה נע', כפתרון המערכתי של צה"ל להובלה והשינוע בדרג הלוחם הועלתה, כאמור, במסגרת אוג' 90 כלקח לוגיסטי מרכזי ממלחמת לבנון הראשונה בשנת 1983. בזמן זה צה"ל היה הראשון בעולם שחשב על פתרון זה כתשובה למגבלת האספקה של  כמויות הענק של תספוקת הנדרשת לתמיכה בלחימה היבשתית.
שלבי בדיקות ההיתכנות והניסוי המבצעי נמשכו, במספר 'פעימות' עד לשנת 1992. בשלב זה כבר יושמו פתרונות 'מגבה נע' כפתרון לוגיסטי תורתי במספר צבאות בעולם, ובעיקר בצבא ארה"ב בו שימשה מערכת 'מגבה נע' לתספוקת השדה במלחמת המפרץ (1991).
תהליכי הדיונים הלוגיסטיים והטכניים, בירור הפתרונות לתו"ל המתאים והמקורות להצטיידות ברכיבי המערכת נמשכו עד לראשית שנות ה-2000.
לקראת מלחמת לבנון השנייה ב-2006, לאחר החלטה על הצטיידות על בסיס רכב שינוע ייעודי מייבוא (מתוצרת חברת 'אושקוש' מארה"ב), נעשה שימוש ניסיוני בהפעלת שדה של מערכת ה'מגבה נע' הצה"לית בתנאי לחימה. הסבה רחבה נמצאת עדיין בתהליך יישום.


3. 'חריש עמוק' -  פיתוח אסטרטגיה וגישת הפעלה לאספקה לצה"ל של 'ייבוא בחירום' מחו"ל
עבודה זאת בוצעה על ידי במסגרת של שירות מילואים בתנאי קבע של 6 חודשים בראשית 1986. העבודה בוצעה במסגרת אג"א, והתנהלה בממשק של צה"ל ומשרד הביטחון עם ה'שותף האסטרטגי' (צבא ארה"ב).
הרקע להזמנת העבודה
לקראת קיץ 1986 תוכנן 'מפגש אסטרטגי' בין צה"ל ומשרד הביטחון לבין צבא ארה"ב, זאת לליבון נושא הרכש בחירום מארה"ב באמצעות הפעלת 'רכבת אווירית', בדומה לזאת שהופעלה במהלך מלחמת יוה"כ ב-1973. בדיונים המכינים לקראת המפגש התברר לאג"א, שהיה מופקד על ההכנות אליו, שמאז תום מלחמת יוה"כ לא קוימה בצה"ל עבודת מטה (עמ"ט) לבירור הצרכים ושיטת היישום של הפעלה כזאת. לצורך ביצוע פרויקט מיידי של ההכנה למפגש גויסתי לביצוע בדיקה שמטרותיה העיקריות היו:
1. בחינה (בדיעבד) של הנסיבות, הביצועים והלקחים מהפעלת "הרכבת האווירית" במלחמת יום הכיפורים, לאספקה של פריטי תחמושת ואמל"ח חיוניים לצה"ל, זאת בהתאם לצרכי החירום שהתפתחו במהלך המלחמה.
2. פיתוח אסטרטגיה להפעלה כזאת בנסיבות הצפויות לעיתוי של 'נכון לעכשיו'.  
3. פיתוח תפישת הפעלה בסיסית לצה"ל ולמשרד הביטחון/מנה"ר, לצורך ביצוע בפועל של מבצע הרכש בחירום (שם הקוד שנקבע היה מבצע "חריש עמוק").
העבודה סווגה אז ברמה של 'סודי ביותר' וחייבה קבלת אישורים מיוחדים למעורבות שלי מול כל הגורמים המעורבים בצה"ל, במערכת הביטחון ובפוטנציאל האזרחי המעורב (כגון: 'אל על', ממ"ן, רשות שדות התעופה (רש"ת") ועוד.
גורמים מעורבים בביצוע העבודה
העבודה בוצעה במשרד הראשי של מטכ"ל/אג"א, בהנחייתו של סגן מפקד האגף. בביצוע העבודה פעלתי בעיקר מול הגורמים שלהלן:
1. בצה"ל
· ראש אג"א -  אלוף מנחם עינן וראשי המחלקות השונים הרלבנטיים לפעילות האספקה בחירום.
· המרכזים הלוגיסטיים -  אחסנה, חימוש ורפואה.
· להק ציוד של חיל האוויר -  הגוף היחידי בצה"ל שתיחקר וקבע נהלים לאספקת הציוד הדרוש לחיל בחירום. 
· היחידה הייעודית לתמיכה בהפעלת 'חריש עמוק' -  משותפת לאג"א ולמנה"ר.
2. במנה"ר
· ראש מנה"ר.
· מחלקת התחבורה והשינוע.
3. גורמים אזרחיים
· רשות שדות התעופה -  הגורם האחראי לתיאום הטיסות של 'חריש עמוק'.
· ממ"ן -  הגורם האחראי לביצוע השינוע של האספקה המגיעה לנתב"ג בהפעלת 'חריש עמוק'.
· גופים אזרחיים נוספים שהיו רלבנטיים ל'חריש עמוק'.
מהלך ביצוע העבודה
בביצוע העבודה התקיימו השלבים שלהלן:
1. חקירת לקחים -  ריכוז המסקנות מביצוע הרכבת האווירית במלחמת יוה"כ. בפעול אפשר היה לאתר חומר משמעותי רק במפקדת חיל האוויר, המסקנה העיקרית משלב זה הייתה שהרוב המכריע של האספקה שסופקה ברכבת האווירית במלחמת יום הכיפורים לא הספיק 'להתממש' לתמיכה בלחימה במלחמה ההיא, זאת מאחר וחלק ניכר מהאספקה של צה"ל הייתה 'תקועה' ב'צינור האספקה' ותחושת המחסור נבעה מהקושי הלוגיסטי בביצוע סבבי האספקה. 
2. פיתוח הפתרון המוצע 
פיתוח הפתרון המוצע לביצוע 'חריש עמוק' כלל את שלבי הביניים שלהלן:
· גיבוש אסטרטגיה -  גובשה אסטרטגיה כוללת לשיטת הביצוע וקוימו הדיונים הנדרשים לאישורה אצל ראשי הגורמים המופקדים על הנושא בצה"ל ובמשרד הביטחון.
· פיתוח תפישת הפעלה -  תפישת ההפעלה לביצוע 'חריש עמוק' פותחה בעיקר בשת"פ עם גופי הביצוע המעורבים בצה"ל ובמשרד הביטחון.
· מבנה ארגוני -  פותח מבנה ארגוני של המערך הנדרש לביצוע בפועל של 'חריש עמוק'.
· תכנית עבודה להיערכות -  העבודה כללה גם תכנית עבודה מעשית להכנות הדרושות ע"י גורמי צה"ל ומנה"ר לקראת ביצוע בפועל של 'חריש עמוק'.
· הצגה ואישור -  המרכיבים הנ"ל הוצגו בפני, ואושרו ע"י – ראש אג"א, ראש מנה"ר וראש אגף התכנון של צה"ל.
אחרית דבר
בחודש אפריל 1986 התקיים המפגש האסטרטגי בין גורמי צבא ארה"ב לצה"ל ומשרד הביטחון. הייצוג הישראלי היה מכובד ואפקטיבי ונוצר הבסיס להמשך יישום בפועל של מבצע 'חריש עמוק עתידי.
בשנת 1997 התקיים תרגיל של ביצוע בפועל של קליטת אספקה בחירום בנתב"ג, בהשתתפות גורמי צבא ארה"ב (כולל הפעלה של מטוס מטען ענק עם יחידות הסיוע האורגניות של צבא ארה"ב), צה"ל, מנה"ר וממ"ן, זאת על בסיס תהליכי הביצוע  שסוכמו בפרויקט 'חריש עמוק' והיחידות שהוקמו והוסבו לפעילות במסגרתו.


4. פרויקט 'המערך הלוגיסטי בדרג הנפרש בתפישה המרחבית'
עבודה זאת בוצעה כייעוץ לוגיסטי לאגף הטכנולוגיה והלוגיסטיקה (אט"ל) של צה"ל, זאת לפי החלטת ראש האגף -  האלוף עמי סגיס, הביצוע נעשה באחריות מפקדתו של קצין תחזוקה ראשי (קחת"ר) -  תא"ל דני נדיב. 
הרקע לביצוע העבודה
ברקע להחלטה על ביצוע העבודה עמדו המסקנות המאוחרות מלקחי מלחמת לבנון הראשונה (1982), במהלכה התגלו בעיות קשות בביצוע התמיכה הלוגיסטית ליחידות השדה שלחמו בה. מציאות זאת הניעה ביצוע שורה ארוכה של דיונים ועבודות מטה במסגרת אט"ל, שמטרתם הייתה ניסיון לשנות את תפישת ההפעלה של מערכת התמיכה הלוגיסטית לכוחות הדרג הנפרש של צה"ל -  מרמת הפיקוד המרחבי ו'דרומה' ליחידות המבצעיות עד לדרג הגדוד הלוחם, תפישת ההפעלה שעמדה בבסיס תפקוד מערכת התמיכה הלוגיסטית עד וכולל מלחמת לבנון הראשונה. 
בראשית שנת 1997 הוקמה 'ועדת היגוי ללוגיסטיקה מרחבית', בהרכב של מספר גדול של מפקדים וקציני מטה שהיו אחראיים אז לכלל הפעילות הלוגיסטית בצה"ל ו/או היו בעלי ניסיון רב בתחום זה במלחמות ישראל. הייתי חבר בוועדה זאת שבחנה חלופות שונות לפתרון הבעיה. הצעה למערכת תמיכה לוגיסטית חדשה שהגשתי במהלך דיוני הועדה התקבלה כחלופה הנבחרת להצגת מסקנותיה לר' אט"ל. מסקנות אלה הביאו אותו להחלטה להטיל על מקחת"ר את האחריות לבדיקת ההיתכנות ל'היערכות לוגיסטית חדשה בדרג הנפרש', וכן לבחירתי כ'פרויקטור' לביצוע הבדיקה, זאת במסגרת עיסוקי כיועץ לניהול המתמחה, בין השאר, בלוגיסטיקה צבאית. העבודה כאמור בוצעה במסגרת ובסיוע של 'ענף תורה' במקחת"ר ובהנחיית הקחת"ר דאז.
חשוב לציין שהבדיקה נעשתה, ומסקנותיה התייחסו, לממד האסטרטגי של הטיפול בנושא ועסקה בראיה רחבה של הרציונל ודרכי הפתרון לשיפור מהותי בנושאים השונים של תפקוד מערכת התמיכה הלוגיסטית ליחידות הלוחמות. להלן תיאור תמציתי של העבודה:
המטרה ורציונל העבודה
מטרת העבודה -  כפי שהוגדרה לי בהתקשרות לביצועה:
1. בחינה של מבנה, ארגון ותפישת ההפעלה של המערך הלוגיסטי בדרג הנפרש כיום, ובמידת התאמתו לדרישות שדה הקרב הצפוי לצה"ל.
2. בחינת חלופות אפשריות למבנה, ארגון ותפעול  המערך הלוגיסטי ואיתור חלופה, שתאפשר מיצוי המשאבים הלוגיסטיים באופן מיטבי (במונחים של עלות, זמינות וכד').
רציונל העבודה -  כפי שהוגדר במסמך המסכם שלה:
1. תהליך תכנון וארגון המערך הלוגיסטי בדרג הנפרש, בתצורתו הנוכחית, החל לפני מלחמת ששת הימים, אולם, הקמתו ובנייתו החלה רק לאחר מלחמת ששת הימים. מאז ועד עתה לא שונתה התפישה באופן בסיסי.
2. במהלך שלושת העשורים שחלפו מאז גיבושה של התפישה הקיימת חלו שינויים רבים במרכיבים המרכזיים המשפיעים על פעילות המערך הלוגיסטי לתמיכה בלחימה, עיקרי שינויים אלה הינם:
· חל גידול קיצוני בסד"כ ובאמל"ח -  הן בצה"ל והן אצל האויב -  שיופעלו באותם תאי שטח.
· חלו שיפורים בהיבט הדיוק ואיכות  הפגיעה של האמל"ח והתחמושת המביעים לצמצום בהיקפי צריכת התחמושת הנדרשים להשמדת מטרה.
· צפויה הגדלה כמותית של פגיעה בכוחות ובאמצעי הלחימה, זאת כתוצאה משולבת מהגידול בצפיפות כוחות לוחמים בתאי השטח הנתונים ומהשיפור באמל"ח גם אצל האויב.
3. תחקירי ולקחי מלחמות מראים באופן בולט ועקבי כי אגד התחזוקה, ברוב המקרים, לא פעל ולא צפוי לפעול במתכונתו הארגונית המלאה.
הנחות היסוד לעבודה
כמסגרת לעבודה עמדו הנחות היסוד הבאות:
1. המבנה הבסיסי של צה"ל והתכניות האופרטיביות הקיימות לא ישתנו.
2. צה"ל ימשיך לפעול תחת מגבלות תקציביות., אולם ימשיך להצטייד באמל"ח ומערכות קשר מתקדמים.
3. העבודה חייבת להתמודד עם החזקות והחולשות המאותרות כיום במערך הלוגיסטי של צה"ל, כדלהלן:
חזקות:
· ההשתייכות האורגנית של עיקר המערך הלוגיסטי לאוגדות הלוחמות מאפשרת שת"פ אפקטיבי בין המערך הלוגיסטי לכוחות הלוחמים.
· קיימת רמת עצמאות לוגיסטית גבוהה של הדרג הלוחם כתוצאה משליטתו במשאבים הלוגיסטיים המאפשרת את התאמתם לשינויים השוטפים במצבי הלחימה.
חולשות:
· גמישות נמוכה בהפעלה של התמיכה הלוגיסטית, ברמה העל אוגדתית, להתאמה לשינויים במצבי הלחימה.
· קיים קושי גדול בהפעלת היחידות הלוגיסטיות האורגניות (בעיקר במסגרת אגד התחזוקה האוגדתי) כתוצאה מהמגבלות הקיימות בגזרות הלחימה בנושאי הצירים, מרחבי הפרישה ושטחי העבודה.
· רמת ניצולת נמוכה של המשאבים הלוגיסטיים, בעיקר כתוצאה מפיזור קשיח של משאבים אלה באוגדות עוד לפני שלבי הלחימה בפועל, וכתוצאה -  קיום קושי גדול בהקצאתם בהתאמה לדרישות המשתנות של מצבי הלחימה.
· קיימים קשיים ניכרים בשליטה בתנועות ובכוחות הלוגיסטיים בעורף המיידי והרחוק של הכוחות הלוחמים, זאת כתוצאה מהשילוב של הגורמים הבאים:
· חוסר באמצעי שליטה הולמים -  רכב, אמצעי קשר ומחשוב.
· משימות השליטה המוטלות על אגד התחזוקה חורגות מיכולותיו הארגוניות וממשאביו.
· העדר סד"כ הולם של כוחות שיטור מקצועיים.
עיקרי תהליך העבודה
1. גורמים מעורבים -  בביצוע העבודה היו מעורבים הגורמים שלהלן:
· צוות היגוי עליון בהרכב -  ר' אט"ל, קציני החיל הראשיים של החילות הלוגיסטיים והפרויקטור.
· פרויקטור -  אריק אכמון, נעזרתי בקצין מטה מ-מקחת"ר/ענף תורה שתמך בי בנושאי התיאומים, האיסוף של החומרים הנדרשים ובהפקת הסיכומים בכל שלבי העבודה.
· ענפי התורה של החילות הלוגיסטיים -  חיל התחזוקה, חיל החימוש וחיל הרפואה.
· הגורמים הלוגיסטיים הרלבנטיים באט"ל ובפיקוד הצפון.
· גורמים מקצועיים שעסקו בבדיקות שונות, כגון: רפאל שערכה סקר ביצועים וגורמים מקצועיים בחילות הלוגיסטיים.
2. תהליך העבודה -  להלן טבלה המתארת את תהליך ביצוע העבודה בפועל:
	לפני ביצוע הפרויקט:
· גיבוש חלופות להערכות החדשה -  עבודה בשתי ועדות רב-מקצועיות מקבילות 
· הצגת חלופה מועדפת לר' אט"ל, קבלת הנחיות לגיבוש מתכונת סופית של ההערכות החדשה
	
פברואר -  יוני 1997
יולי 1997




	במסגרת הפרויקט:
· גיבוש ההערכות הארגונית החדשה (באחריות קחת"ר) -  ריכוז ע"י הפרויקטור.
· סיוע בפיתוח ע"י גורמים מקצועיים -  חייליים ומקצועיים.
	סה"כ משך ביצוע העובדה:
יולי -  ספטמבר 1997

	· הצגת מסקנות ביניים לר' אט"ל ואישור הרעיון המרכזי של העבודה על ידיו.
· הצגת מסקנות מתקדמות לר' המפח"ש (אלוף עמוס מלכה) ולסגני הרמטכ"ל (האלופים מתן וילנאי ושאול מופז) ואישור לגיבוש סופי של מתכונת ההיערכות החדשה..
· הכנת מסמך מסכם של ההיערכות החדשה
	ראשית אוגוסט 1997
אוגוסט 1997

ספטמבר 1997

	· אישור סופי של ההיערכות החדשה ע"י ר' אט"ל
	28 ספטמבר 1997


עיקרי ההצעה להיערכות החדשה
להלן תיאור תמציתי ביותר של עיקרי ההצעה ל'מערך הלוגיסטי בדרג הנפרס בתפיסה המרחבית' שהוגשה בספטמבר 1997 לאישורו של ר' אט"ל:
1. תמצית העקרונות והיעדים -  העומדים בבסיס ההיערכות:
עקרונות: 
· ההיערכות החדשה מוצעת בהתאמה לתרחישים הצפויים בשעת חירום.
· תקוים תאימות מלאה בין גזרות האחריות האג"מית והלוגיסטית.
· חלק ניכר מהתמיכה הלוגיסטית ללחימה תועבר מהמתכונת האורגנית ליחידה הלוחמת למתכונת של תמיכה מרחבית.
· יחול שינוי עמוק במבנה הכולל של המערך הלוגיסטי ובתורת ההפעלה שלו.
יעדים לוגיסטיים עיקריים:
· ההיערכות הלוגיסטית החדשה תאופיין בהעלאת הניצולת (ההספק) של מערך המשאבים הלוגיסטיים בהיבטים הבאים:
· העלאת התפוקה (הביצועים) של הסד"כ הקיים.
· הקטנת הסד"כ תוך שמירת רמת הביצועים הקיימת שלו.
· השגת גמישות הפעלה מירבית של הכוחות הלוגיסטיים ע"י:
· התאמת היחידות הלוגיסטיות להפעלה בגזרות ובמשימות השונות של הלחימה.
· אפשרות הפעלה בכפיפות למערכי הפיקוד והשליטה ברמות השונות -  פיקוד מרחבי, גייס, אוגדה וחטיבה לוחמת.
· התאמה להפעלה במסגרת יחידתית/אורגנית ו/או מרחבית.
2. עיקרי ההיערכות המוצעת
1) מבנה המערכת הלוגיסטית
· מדרג הפיקוד והשליטה במערך הלוגיסטי של הפיקוד המרחבי:  
· מפקדה לוגיסטית פיקודית -  תפקד על סך הפעילות הלוגיסטית במרחב הפיקוד.
· מפקדת שליטה מרחבית -  תפקד על הפעילות הלוגיסטית במרחב העורפי של גזרת המפקדה הכפיפה ישירות לפיקוד (בד"כ גייס ו/או אוגדה). מפקדה זאת תשלוט בפעילות המערכים הלוגיסטיים היחידתיים של הכוחות הפועלים במרחבה.
· מפקדת שליטה אורגנית -  תפקד על היחידות הלוגיסטיות האורגניות של היחידות הלוחמות (בעיקר באמצעות אגד התחזוקה האוגדתי המוקטן).


· מערכי הכוחות המקצועיים:
· המערך הנייח -  סה"כ היחידות המקצועיות הפזורות במרחב הפיקודי (כגון: בתי חולים, סדנאות ובסיסי אספקה וחימוש) התומכים בלחימה במרחב הפיקודי.
· המערך הנייד הפיקודי -  מאגר של יחידות מקצועיות ניידות (כגון: פלוגות רפואה, פלוגות חימוש וריכוזי אספקה קדמיים ניידים -  רת"קים), המוקצים למפקדות הלוגיסטיות האורגניות (בעיקר לאגדי התחזוקה האורגניים) לצורך התאמת הסד"כ שלהם למצבי לחימה משתנים. יחידות ייבנו ע"י המפקדה הלוגיסטית הפיקודית שתהיה אחראית גם להקצעתן ליחידות המערך הנייד האורגני (ראה להלן), ויתואמו ע"י מפקדות השליטה המרחביות בהתאמה לדרישות המשתנות של ניהול הקרב.
· המערך הנייד האורגני -  יחידות לוגיסטיות מקצועיות השייכות למערך הלוגיסטי של היחידות הקבועות בסד"כ הלוחם (אוגדה, חטיבה, גדוד).
2) עיקרי תורת ההפעלה
תורת ההפעלה של המערך הלוגיסטי במתכונתו החדשה מתאפיינת במרכיבים שלהלן:
· הפעלת התמיכה הלוגיסטית הנדרשת במרחב הלחימה הפיקודי, זאת באמצעות הפעלה משולבת ומתואמת של כל יחידות הסד"כ הלוגיסטי הקיימות בפיקוד, בשיטה שלהלן:
· המערך הנייח של היחידות הלוגיסטיות המקצועיות הפרושות במרחב הלחימה -  הכפוף לפיקוד המרחבי, יספק את התמיכה הלוגיסטית 'העמוקה' (דרג ג') לכוחות הלוחמים במרחב הפיקוד.
· המערך הנייד האורגני ליחידות הלוחמות, יספק את התמיכה הלוגיסטית בעורף הקרוב לכוחות הלוחמים (דרג ב') בעיקר באמצעות היחידות המקצועיות של אגד התחזוקה האוגדתי שיתוגבר -  בהתאם למצבי הלחימה המשתנים -  ביחידות ניידות חבירות מהמאגר הפיקודי.
· התמיכה הלוגיסטית השוטפת ללחימה (דרג א') תסופק לכוחות ע"י היחידות המקצועיות האורגניות שלהן (בחטיבה ובגדוד).
· גמישות ההפעלה של מערך היחידות המקצועיות בגזרת הפיקוד תקבל ביטוי באמצעות תגבור של היחידות הלוגיסטיות האורגניות (בעיקר באמצעות אגד התחזוקה המוקטן) ע"י היחידות הפיקודיות הניידות, זאת בהתאם למצבי הלחימה המשתנים.
· היחידות המקצועיות  הפיקודיות הניידות (בדרך כלל פלוגות) המוצבות במאגר פיקודי, יהיו זהות במבנה ובתורת ההפעלה שלהן לפלוגות המקצועיות ביחידות האורגניות לכוחות הלוחמים (עפ"י רוב באגד התחזוקה המוקטן). כתוצאה, תתאפשר חבירה מהירה בין היחידה הפיקודית הניידת ליחידה הלוגיסטית האורגנית אליה היא מסופחת.
3) הפיקוד והשליטה על המערך הלוגיסטי
שיטת הפיקוד והשליטה על תפקוד מערך הכוחות הלוגיסטיים בדרג הנפרש היא פועל יוצא של ההיערכות החדשה שהוצעה בעבודה זאת, להלן עיקרי השיטה:
· גישת הפיקוד נגזרת מהכלל היסודי לפיו תתקיים הלימה בין הקצאת היחידות הלוגיסטיות למערך הנתון של היחידות הלוחמות, לפיכך תוקצה יחידה לוגיסטית ליחידה הלוחמת בהתאמה למשתני הלחימה שלה:
· תכניות הפעולה של היחידה הלוחמת.
· הערכת היקף התמיכה הלוגיסטית  הנדרשת בהתאמה.
· ניתוח שטח הפעילות הלוגיסטית בחתך של צירים ושטחי עבודה נדרשים (כגון: סובות, זמני סבב, משטחי שינוע וכד'), זאת בהתאמה לסוג המקצועי של היחידה הלוגיסטית (רפואה, חימוש ואספקה).
· שיטת השליטה הינה פועל יוצא מהתפישה הבסיסית לפיה הרציונל המרכזי של השליטה יהיה של שליטה מרחבית שתאפשר מיצוי מירבי של הפעילות הלוגיסטית מהיחידות – הנייחות והניידות, הפזורות במרחב הלחימה הרלבנטי. מהאמור לעיל בסעיף ב. 1) העוסק במבנה המערכת הלוגיסטית אפשר לגזור את מערך יחידות השליטה המרחביות, בהיררכיה שלהלן: 
· מפקדת שליטה פיקודית -  יחידת שליטה מרכזית, השייכת למערך היחידות של הפיקוד המרחבי, המקצה יחידות לוגיסטיות -  נייחות וניידות, ומתאמת את כלל הפעילות המשולבת שלהן, זאת בהתאמה לכללים הנ"ל, בכלל הפעילות הלוגיסטית המתרחשת בפיקוד המרחבי.
· מפקדת שליטה מרחבית -   מפקדת שליטה כפיפה (בד"כ במרחב לחימה גייסי) המהווה שלוחת שליטה של מפקדת שליטה בכירה לה. מפקדות שליטה אלה הן בדרך כלל נייחות למשך לחימה ארוך למדי (לדוגמא: מפקדת השליטה הגייסית ב'משגב עם' ששלטה בפעילות הלוגיסטית בגזרת הלחימה של הגייס המזרחי במלחמת לבנון הראשונה. 
· מפקדת שליטה אורגנית -  תפקיד זה יוטל בדרך כלל על מפקדת אגד התחזוקה של האוגדה הלוחמת בגזרתה, ו/או על גורם התחזוקה ביחידות הכפיפות לאוגדה (בדרך כלל חטיבות או 'כוחות משימה' מיוחדים). מפקדה זאת היא מפקדה ניידת הקובעת את מיקומה בהתאם לצרכי תיאום הפעילות הלוגיסטית במרחב העורפי הצמוד ליחידות הלוחמות של האוגדה לה שייך אגד התחזוקה הספציפי. מפקדת השליטה המרחבית הנ"ל מהווה גורם-על ה'מחבר' את מפקדת השליטה האורגנית לכלל הפעילות הלוגיסטית, וכמו כן המקור לתגבור ביחידות לוגיסטיות ניידות -  הן מהמאגר הפיקודי והן מ'אוגדות שכנות', זאת כנדרש בהתאם להתפתחות הלחימה בפועל.
סטטוס סיום העבודה
אפשר לתאר את סטטוס סיום העבודה בממדים הבאים:
1. גישת הטיפול -  הפרויקט לגיבוש השיטה המוצעת ל'היערכות המערך הלוגיסטי בדרג הנפרש בגישה המרחבית' בוצע ברמה האסטרטגית. ברמה זאת מטופלים -  בכפיפות למטרה המוגדרת ע"י מזמין העבודה -  הנושאים הכלולים בסעיף המרכזי של תיאור זה -  'עיקרי ההצעה להיערכות החדשה'. הטיפול ברמה זאת משאיר שורה ארוכה של נושאי המשך לטיפול 'פתוחים' בתחומים שונים שעיקרם יתואר להלן.
2. מסמכים שהוגשו -  במהלך העבודה הופקו מסמכי ביניים רבים (כגון: מצגות ייעודיות בכל שלבי הצגת התכנית לדרגי הפיקוד השונים, מסמכים פנימיים למקחת"ר ועוד). לסיכום העבודה הוגשו לר' אט"ל שני תיקים מסכמים:
· תיק 'בחינת תפישת הפעלת המערך הלוגיסטי בדרג הנפרס בשע"ח' -  התיק הוגש ביולי 1997 לקראת הדיון המסכם של 'ועדת ההיגוי לבחינת תפישת הפעלת המערך הלוגיסטי בדרג הנפרש' (ראה לעיל בסעיף ראשי עיקרי תהליך העבודה/טבלה התהליך). בסיומו של דיון זה הוחלט ע"י ר' אט"ל על ביצוע הפרויקט המתואר כאן.
התיק מספר רב של מסמכים המתארים את תהליך עבודת הועדות המקבילות ואת מסקנותיהן (כולל החלופה המומלצת שהוכנה על ידי), וכן מצגת מקיפה של תהליך העבודה לקראת המלצה זאת.
· תיק 'המערך הלוגיסטי בדרג הנפרש בתפישה המרחבית' -  התיק הוגש לר' אט"ל באמצע ספטמבר 1997 כהצגה מסכמת של הפרויקט לצורך אישורה של  הצעת ההיערכות בפועל הכלולה בו. בתיק נכללו מסמכים מסכמים שתמציתם מוצגת בתיאור שלעיל. 
בדיון של וועדת ההיגוי העליונה (ראה לעיל), שהתקיים בתאריך 27 בספטמבר 1997, אישר ר' אט"ל את המלצות הפרויקט ונתן הנחיות להמשך הפעילויות הקשורות ליישומו, פעילויות שכללו בעיקר עבודת מטה (עמ"ט) מפורטת ומעמיקה, כשלב ראשון ליישום ההיערכות החדשה בפועל.



אחרית דבר
'ייקצר המצע מלהשתרע', בתיאור תמציתי זה, את כל שהתרחש (שאינו מוכר לי בפרטיו) מהמועד של האישור העקרוני של מסקנות העבודה, כאמור בספטמבר 1997 ועד ליישומן בפועל של עיקר מסקנות אלה במהלך שנת 2007, לאחר תום 'מלחמת לבנון השנייה'. במלחמה זאת כשלה -  פחות או יותר -  המערכת הלוגיסטית בדרג הנפרש במתן תמיכה -  יעילה ואפקטיבית, הנדרשת לצרכי הלחימה של הדרג הלוחם (ראה חלקים מרכזיים בדו"ח ועדת השופט............). החלטתו של ר' אט"ל -  האלוף אודי אדם -  שהתקבלה עוד לפני המלחמה -  להתחיל ליישם את המלצות הפרויקט הוותיק, פתחה את התהליך ליישום המסקנות שהתקבלו עשור שנים קודם ולהעבירן לשלב היישום בפועל.
העיכוב ביישום הינו אפייני לתהליכי קבלת החלטות ויישומן בגוף הענק, והשמרני, של צה"ל. אך כפי שנאמר 'טוב מאוחר מאשר בכלל לא' -  כיום מופעלת המערכת הלוגיסטית בדרג הנפרש במבנה ותהליכים הנשענים היטב על המלצות הפרויקט הוותיק שבוצע על ידי. ה'היערכות החדשה' נבחנה בהצלחה במהלך ה'מבצעים/מלחמות' של העשור הנוכחי.

